P r e d k l a d a c i a   s p r á v a

Oficiálna návšteva predsedu vlády SR Roberta Fica v Kórejskej republike sa uskutočnila v dňoch 28. októbra - 2. novembra 2007 na pozvanie prezidenta Kórejskej republiky (KR) Roha Moo-hyun. 
V priebehu návštevy predseda vlády R. Fico rokoval s kórejským prezidentom ROHom Moo-hyun a s predsedom vlády KR Hanom Duck-Soo a bol prijatý predsedom Národného zhromaždenia Kórejskej republiky Limom Chae-jung. Predsedu vlády SR sprevádzal minister hospodárstva SR Ľubomír Jahnátek.
Pri príležitosti návštevy bola podpísaná medzivládna dohoda o spolupráci v oblasti kultúry, školstva a cestovného ruchu a dohoda o vzájomnom uznávaní vodičských preukazov.
V rámci programu predseda vlády navštívil závod Samsung Electronics na výrobu obrazoviek v meste Tangjeong, výskumné a vývojové stredisko Hyundai-Kia Corp. v Namyangu, výskumné centrum Daedeok Innopolis a Kórejský výskumný ústav atómovej energie (KAERI).   
Počas návštevy otvoril výstavu obrazov slovenského umelca Stanislava Harangozóa a spolu s predsedom vlády Kórejskej republiky sa zúčastnil na otváracom koncerte Slovenskej filharmónie v Soule. 

Oficiálna návšteva predsedu vlády SR R. Fica v Kórejskej republike potvrdila obojstranný záujem o rozvoj všestranných a vyvážených bilaterálnych vzťahov. Návšteva bola využitá na podporu prioritných záujmov SR voči KR, predovšetkým v oblasti hospodárskej spolupráce vrátane prezentácie záujmu o umiestnenie ďalších kórejských investícií do oblasti výroby s vyššou pridanou hodnotou a ponuky vybudovať v SR výskumné a vývojové strediská v rámci inovačných centier a vysokých škôl.  
Kórejská strana využila návštevu slovenského predstaviteľa na pripomenutie kandidatúry KR na usporiadanie Medzinárodnej výstavy EXPO 2012 v meste Yeosu a na zdôraznenie záujmu o vytváranie priaznivých a podmienok pre kórejských investorov v SR.
Rokovania sa uskutočnili v dobrej atmosfére a sú obojstranne hodnotené pozitívne ako prínos k posilneniu slovensko-kórejskej spolupráce. 

Vzhľadom na informatívny charakter materiálu sa k nemu neuskutočnilo medzirezortné pripomienkové konanie.